钦定古今图书集成/理学汇编/文学典/第184卷 > 《两都赋序》汉·班固
## 钦定古今图书集成/理学汇编/文学典/第184卷 > 《两都赋序》汉·班固

或曰：“赋者，古诗之流也。”昔成、康没而颂声寝，王泽竭
而诗不作，大汉初定，日不暇给。至于武、宣之世，乃崇
礼官，考文章，内设金马、石渠之署，外兴乐府、拹律之
事，以兴废继绝，润色鸿业。是以众庶说豫，福应尤盛，
白麟、赤雁、芝房、宝鼎之歌，荐于郊庙；神雀、五凤、甘露、
黄龙之瑞，以为年纪。故言语侍从之臣，若司马相如、
虞丘寿王东方朔、枚皋、王褒、刘向之属，朝夕论思，日
月献纳。而公卿大臣御史大夫倪宽、太常孔臧、大中
大夫董仲舒、宗正刘德、太子太傅萧望之等，时时间
作，或以抒下情而通讽谕，或以宣上德而尽忠孝，雍
容揄扬，著于后嗣，抑亦《雅》《颂》之亚也。故孝成之世，论
而录之，盖奏御者千有馀篇，而后大汉之文章炳焉，
与三代同风。且夫道有夷隆，学有麄密，因时而建德
者，不以远近易则。故皋陶歌虞，奚斯颂鲁，同见采于
孔氏，列于《诗》《书》，其义一也。稽之上古则如彼，考之汉
室又如此。斯事虽细，然先臣之旧式，国家之遗美，不
可阙也。臣窃见海内清平，朝廷无事，京师修宫室，浚
城隍，而起苑囿，以备制度。西土耆老，感怀怨思，冀上
之眷顾，而盛称长安旧制，有陋洛邑之议。故臣作《两
都赋》，以极众人之所眩曜，折以今之法度。